**PREDKLADACIA SPRÁVA**

Ministerstvo životného prostredia Slovenskej republiky predkladá návrh nariadenia vlády Slovenskej republiky, ktorým sa mení nariadenie vlády Slovenskej republiky č. 330/2018 Z. z., ktorým sa ustanovuje výška sadzieb poplatkov za uloženie odpadov a podrobnosti súvisiace s prerozdeľovaním príjmov z poplatkov za uloženie odpadov v znení neskorších predpisov (ďalej len „návrh nariadenia vlády“).

Návrh nariadenia vlády nadväzuje na schválený dokument Plán obnovy – Komponent 2, kde jedným z hlavných cieľov reformy nakladania so stavebným a demolačným odpadom je aj úprava poplatkov za uloženie stavebných a demolačných odpadov na skládky odpadov.

Stavebné odpady a odpady z demolácií predstavujú dlhodobo, z hľadiska produkcie odpadov, najvýznamnejší odpadový prúd. Zároveň sú špecifické svojím vysokým potenciálom opätovného použitia a recyklácie, vrátane nahradzovania veľkého množstva primárnych surovín, čo môže mať významné výhody z hľadiska udržateľného rozvoja a kvality života. Aj v nadväznosti na tento potenciál boli stavebné odpady a odpady z demolácií zaradené medzi prioritné oblasti Akčného plánu EÚ pre obehové hospodárstvo. Slovenská republika patrí dlhodobo na chvost v miere recyklácie stavebných odpadov.

Cieľom návrhu nariadenia vlády je upraviť poplatky za uloženie stavebných a demolačných odpadov na skládky odpadov (ďalej len „poplatky“) tak, aby úprava poplatkov znevýhodňovala uloženie odpadov na skládky odpadov pred ich recykláciou. Úprava poplatkov súvisí s hlavným cieľom reformy nakladania so stavebným odpadom a odpadom z demolácii, ktorou sa má zvýšiť potenciál obehového hospodárstva v oblasti stavebného odpadu a sektoru stavebníctva, čo má viesť k vyššej miere recyklácie a predchádzaniu vzniku stavebného odpadu.

Návrh nariadenia vlády nebude predmetom vnútrokomunitárneho pripomienkového konania.

Dátum účinnosti návrhu nariadenia vlády je navrhnutý na 1. júl 2022 z dôvodu priamej väzby na reformu nakladania so stavebným a demolačným odpadom.

Návrh nariadenia vlády bol predmetom medzirezortného pripomienkového konania a na rokovanie Legislatívnej rady vlády SR sa predkladá bez rozporov.